SL Uradni list Evropske unije L 18/1

POSLOVNIK RAČUNSKEGA SODIŠČA EVROPSKIH SKUPNOSTI

KAZALO

NASLOV I: ORGANIZACIJA RAČUNSKEGA SODIŠČA

POGLAVJE I RAČUNSKO SODIŠČE

Člen 1 Kolegijski značaj

ODDELEK 1 ČLANI

Člen 2 Začetek mandata

Člen 3 Dolžnosti in izvrševanje funkcij članov

Člen 4 Razrešitev in odvzem pravice do pokojnine ali namesto nje odobrenih ugodnosti

Člen 5 Prednostni vrstni red

Člen 6 Nadomeščanje članov

ODDELEK 2 PREDSEDNIK

Člen 7 Volitve predsednika

Člen 8 Nadomeščanje predsednika

Člen 9 Naloge predsednika

ODDELEK 3 REVIZIJSKE SKUPINE IN ODBORI

Člen 10 Revizijske skupine

Člen 11 Odbori

ODDELEK 4 GENERALNI SEKRETAR

Člen 12 Generalni sekretar Računskega sodišča

POGLAVJE II IZVAJANJE NALOG RAČUNSKEGA SODIŠČA

Člen 13 Pooblastila

Člen 14 Pristojnosti odredbodajalca

Člen 15 Organizacija služb

NASLOV II: DELOVANJE RAČUNSKEGA SODIŠČA

POGLAVJE I ZASEDANJA RAČUNSKEGA SODIŠČA

Člen 16 Časovni razpored zasedanj

Člen 17 Določitev dnevnega reda

Člen 18 Odločanje

Člen 19 Predsedovanje zasedanjem

Člen 20 Sklepčnost

Člen 21 Javnost zasedanj

Člen 22 Zapisniki zasedanj

POGLAVJE II ODLOČANJE

Člen 23 Sprejemanje odločitev

Člen 24 Jezikovni režim in overitev

Člen 25 Posredovanje in objava

POGLAVJE III NADZOR TER PRIPRAVA POROČIL, MNENJ, UGOTOVITEV IN IZJAV O ZANESLJIVOSTI

Člen 26 Načini izvajanja nadzora

Člen 27 Poročevalci

NASLOV III: SPLOŠNE IN KONČNE DOLOČBE

Člen 28 Vrednosti, izražene v ulomkih

Člen 29 Izvedbena pravila

Člen 30 Dostop do dokumentov

Člen 31 Začetek veljavnosti

Člen 32 Objava

RAČUNSKO SODIŠČE EVROPSKIH SKUPNOSTI JE —

ob upoštevanju Pogodbe o ustanovitvi Evropske skupnosti in zlasti petega pododstavka člena 248(4) Pogodbe,

ob upoštevanju Pogodbe o ustanovitvi Evropske skupnosti za atomsko energijo in zlasti petega pododstavka člena 160c(4) Pogodbe,

po odobritvi Sveta z dne 15. novembra 2004 —

SPREJELO NASLEDNJI POSLOVNIK:

NASLOV I

ORGANIZACIJA RAČUNSKEGA SODIŠČA

POGLAVJE I

RAČUNSKO SODIŠČE

Člen 1

Kolegijski značaj

V skladu z določbami pogodb in Finančne uredbe ter v skladu s tem poslovnikom, je Računsko sodišče organizirano in deluje kot kolegijski organ.

ODDELEK 1

ČLANI

Člen 2

Začetek mandata

Mandat člana Računskega sodišča se začne z dnem, ki je določen v aktu o imenovanju, ali, v primeru, da ta dan ni določen, z dnem sprejetja tega akta.

Člen 3

Dolžnosti in izvrševanje funkcije članov

Člani izvršujejo svojo funkcijo v skladu s členom 247(4) in (5) Pogodbe ES ter členom 160b(4) in (5) Pogodbe ESAE.

Člen 4

Razrešitev in odvzem pravice do pokojnine ali namesto nje odobrenih ugodnosti

1. Kadar Računsko sodišče z večino svojih članov na podlagi posredovanih informacij oceni, da član ne izpolnjuje več zahtevanih pogojev ali obveznosti, ki izhajajo iz njegovega položaja (člen 247(7) Pogodbe ES in člen 160b(7) Pogodbe ESAE), zadolži predsednika ali, če je zadevni član predsednik, člana, ki je po hierarhiji iz člena 5 tega poslovnika prvi za njim, da pripravi predhodno poročilo.

2. Predhodno poročilo se skupaj z dokazili pošlje vsem članom, tudi zadevnemu članu, ki odgovori s pisnimi pripombami, in sicer v razumnem roku, ki ga določi predsednik oziroma, če je zadevni član predsednik, član, ki je po hierarhiji prvi za njim.

3. Zadevnega člana se prav tako povabi, da pred Računskim sodiščem ustno predstavi svoje navedbe.

4. Odločitev o predložitvi zadeve Sodišču z namenom razrešitve zadevnega člana, odvzema pravice do pokojnine ali namesto nje odobrenih ugodnosti, se sprejme s tajnim glasovanjem s večino štirih petin članov Računskega sodišča. Zadevni član ne glasuje.

Člen 5

Prednostni vrstni red

1. Člani so hierarhično razvrščeni za predsednikom, in sicer po datumu imenovanja. Če je član ponovno imenovan, se njegov prejšnji mandat upošteva tudi v primeru, ko mandata nista bila zaporedna.

2. Člani, imenovani na isti datum, so hierarhično razvrščeni po starosti.

Člen 6

Nadomeščanje članov

1. Če se mesto enega izmed članov izprazni, Računsko sodišče imenuje člana ali člane, ki so do imenovanja novega člana zadolženi za nadomeščanje tega člana.

2. Če je član odsoten ali zadržan, ga nadomešča(jo) član(i) Računskega sodišča, ki se določijo v skladu z izvedbenimi pravili.

ODDELEK 2

PREDSEDNIK

Člen 7

Volitve predsednika

1. Računsko sodišče izvoli novega predsednika pred iztekom mandata aktualnega predsednika. V primeru, ko se predsednikov mandat izteče istočasno z obnovo mandata dela članov v skladu s členom 247(3) Pogodbe ES in členom 160b (3) Pogodbe ESAE, se volitve izvedejo takoj ali najkasneje v roku petnajst delovnih dni od nastopa nove sestave Računskega sodišča.

2. Predsednika se izvoli s tajnim glasovanjem. Kandidat, ki v prvem krogu glasovanja prejme dve tretjini glasov članov Računskega sodišča, je izvoljen za predsednika. Če nihče izmed kandidatov ne prejme te večine, se takoj izvede drugi krog glasovanja in izvoljen je tisti kandidat, ki prejme večino glasov članov Računskega sodišča. Če tudi v drugem krogu nobeden izmed kandidatov ne prejme večine glasov članov Računskega sodišča, se izvedejo nadaljnji krogi glasovanja v skladu s postopkom, določenim v izvedbenih pravilih.

Člen 8

Nadomeščanje predsednika

1. Če se mesto predsednika izprazni, ga nadomešča predsednik v odstopu, pod pogojem, da je še vedno član Računskega sodišča, razen v primeru, da je nezmožen za delo. V vseh drugih primerih nadomešča predsednika član, ki ima prednost v skladu s členom 5.

2. V času nadomeščanja namestnik predsednika poleg vsakodnevnega vodenja institucije organizira volitve novega predsednika v skladu s členom 7. Vendar pa v primeru, da se mesto predsednika izprazni manj kot šest mesecev pred iztekom mandata, predsednika član, ki ima prednost v skladu s členom 5, nadomesti.

3. Če je predsednik odsoten ali zadržan, ga nadomešča član, ki ima prednost v skladu s členom 5.

Člen 9

Naloge predsednika

1. Predsednik:

a) sklicuje in predseduje sestankom kolegija Raèunskega sodišèa in zagotavlja dobro vodenje sestankov;

b) zagotavlja izvrševanje odločitev Računskega sodišča;

c) preverja pravilno delovanje služb in dobro upravljanje različnih dejavnosti Računskega sodišča;

d) imenuje osebo, ki Računsko sodišče zastopa v vseh postopkih, v katere je slednje vpleteno;

e) predstavlja Računsko sodišče navzven, zlasti v odnosih z organom, ki da razrešnico, drugimi institucijami Skupnosti in nadzornimi organi držav članic.

2. Predsednik lahko del svojih nalog prenese na enega ali več članov.

ODDELEK 3

REVIZIJSKE SKUPINE IN ODBORI

Člen 10

Revizijske skupine

1. Revizijske skupine se ustanovijo in sestavijo v skladu z izvedbenimi pravili.

2. Revizijske skupine so zadolžene za pripravo dokumentov v zvezi revizijami, ki so nato predloženi v sprejetje Računskemu sodišču.

3. Računsko sodišče na predlog predsednika vse člane dodeli revizijskim skupinam.

4. Člani so glede izvedbe nalog, ki so jim zaupane, odgovorni revizijski skupini in Računskemu sodišču.

Člen 11

Odbori

1. Odbori se ustanovijo in sestavijo v skladu z izvedbenimi pravili.

2. Odbori so zadolženi za obravnavanje zadev, ki jih v skladu s členom 10(2) ne obravnavajo revizijske skupine.

ODDELEK 4

GENERALNI SEKRETAR

Člen 12

Generalni sekretar Računskega sodišča

1. Računsko sodišče imenuje generalnega sekretarja, ki se ga izvoli s tajnim glasovanjem v skladu s postopkom, določenim v izvedbenih pravilih.

2. Generalni sekretar odgovarja Računskemu sodišču in ga redno obvešča o izvajanju svojih nalog.

3. Pod nadzorom Računskega sodišča generalni sekretar zagotavlja Sekretariat Računskega sodišča.

4. Generalni sekretar izvaja pooblastila, ki jih ima organ za imenovanja v smislu člena 2 Kadrovskih predpisov za uradnike Evropskih skupnosti, in pooblastila, ki jih ima organ, ki je pooblaščen za sklepanje pogodb o zaposlitvi v smislu člena 6 Pogojev za zaposlitev drugih uslužbencev Evropskih skupnosti, če v odločitvi Računskega sodišča o izvajanju prenesenih pooblastil, ki jih imata organ za imenovanja in organ, pooblaščen za sklepanje pogodb o zaposlitvi, ni predvideno drugače.

5. Generalni sekretar je odgovoren za vodenje osebja in za upravljanje Računskega sodišča, kot tudi za vse druge naloge, ki mu jih dodeli Računsko sodišče.

6. Če je generalni sekretar odsoten ali zadržan, se njegovo nadomeščanje zagotovi v skladu z izvedbenimi pravili.

POGLAVJE II

IZVAJANJE NALOG RAČUNSKEGA SODIŠČA

Člen 13

Pooblastila

1. Računsko sodišče lahko ob upoštevanju načela kolektivne odgovornosti pooblasti enega ali več članov, da v njegovem imenu in pod njegovim nadzorom sprejemajo jasno opredeljene vodstvene ali upravne ukrepe, še zlasti, da sodelujejo pri pripravi odločitev, ki bodo kasneje predložene v sprejetje kolegiju. Zadevni člani poročajo kolegiju o tako sprejetih ukrepih.

2. Člani lahko v skladu z izvedbenimi pravili pooblastijo uradnika ali več uradnikov ali uslužbencev za podpisovanje dokumentov v zvezi z zadevami iz svoje odgovornosti.

Člen 14

Pristojnosti odredbodajalca

1. Pristojnosti odredbodajalca izvajajo člani Računskega sodišča in, v skladu z internimi pravili za izvajanje proračuna, generalni sekretar kot pooblaščeni odredbodajalec.

2. Računsko sodišče določi pravila v zvezi z nadzorom izvajanja nalog odredbodajalca in pooblaščenega odredbodajalca v sklepu, s katerim določi interna pravila za izvajanje proračuna.

Člen 15

Organizacija služb

1. Računsko sodišče določi strukturo svojih služb.

2. Na predlog generalnega sekretarja Računsko sodišče razporedi delovna mesta, določena v organizacijski shemi, med administrativne službe in revizijske skupine.

NASLOV II

DELOVANJE RAČUNSKEGA SODIŠČA

POGLAVJE I

ZASEDANJA RAČUNSKEGA SODIŠČA

Člen 16

Časovni razpored zasedanj

1. Računsko sodišče določi predvideni časovni razpored zasedanj enkrat letno, in sicer pred iztekom tekočega leta.

2. Dodatna zasedanja se lahko organizirajo na pobudo predsednika ali na zahtevo najmanj četrtine članov Računskega sodišča.

Člen 17

Določitev dnevnega reda

1. Predsednik sestavi osnutek dnevnega reda vsakega zasedanja.

2. Osnutke in vse predloge za spremembo dnevnega reda se predloži Računskemu sodišču, ki sprejme dnevni red na začetku vsakega zasedanja.

3. Točke, ki jih Računsko sodišče lahko sprejme brez razprave, se vključijo v del A dnevnega reda; točke, za katerih sprejem je potrebna razprava, pa se vključijo v del B dnevnega reda.

4. Podrobna pravila za določitev pogojev, pod katerimi se točko lahko sprejme brez razprave, in pogojev, pod katerimi je za sprejem točke potrebna razprava, so določena v izvedbenih pravilih.

5. Roki za posredovanje dnevnega reda in z njim povezanih dokumentov so določeni v izvedbenih pravilih.

Člen 18

Odločanje

Računsko sodišče odloča na zasedanjih, razen če se uporablja pisni postopek iz člena 23(5).

Člen 19

Predsedovanje zasedanjem

Zasedanjem Računskega sodišča predseduje predsednik. Če je predsednik odsoten ali zadržan, jim predseduje član, ki v smislu člena 8 nadomešča predsednika.

Člen 20

Sklepčnost

Računsko sodišče je sklepčno, kadar sta prisotni najmanj dve tretjini članov.

Člen 21

Javnost zasedanj

Zasedanja Računskega sodišča niso javna, razen če Računsko sodišče odloči drugače.

Člen 22

Zapisniki zasedanj

Za vsako zasedanje Računskega sodišča se sestavi zapisnik.

POGLAVJE II

ODLOČANJE

Člen 23

Sprejemanje odločitev

1. Računsko sodišče sprejema svoje odločitve v kolegiju, po predhodni preučitvi v revizijski skupini ali odboru, z izjemo odločitev, ki jih sprejema kot organ za imenovanja ali organ, ki je pooblaščen za sklepanje pogodb o zaposlitvi.

2. Računsko sodišče dokumente iz tretjega pododstavka člena 248(4) Pogodbe ES in tretjega pododstavka člena 160c (4) Pogodbe ESAE sprejema z večino svojih članov.

3. Brez poseganja v člena 4(4) in 7(2) se druge odločitve sprejemajo z večino prisotnih članov. Vendar pa lahko na predlog člana Računsko sodišče z večino prisotnih članov izjavi, da bo o določeni zadevi, naslovljeni na Računsko sodišče, odločilo z večino svojih članov.

4. Kadar se za sprejem odločitve zahteva večina prisotnih članov, ima v primeru, da je število glasov za in proti enako, odločilni glas predsednik.

5. Računsko sodišče od primera do primera določi, katere odločitve se bodo sprejemale v pisnem postopku. Podrobna pravila tega postopka so določena v izvedbenih pravilih.

Člen 24

Jezikovni režim in overitev

1. Poročila, mnenja, ugotovitve, izjave o zanesljivosti in drugi dokumenti so, če se jih objavi, sestavljeni v vseh uradnih jezikih.

2. Overitev dokumentov se opravi s podpisom vseh jezikovnih različic s strani predsednika.

Člen 25

Posredovanje in objava

V okviru Pogodb, zlasti določb člena 248(4) Pogodbe ES in člena 160c(4) Pogodbe ESAE ter brez poseganja v določbe Finančne uredbe, izvedbena pravila določijo pravila za posredovanje in objavo poročil Računskega sodišča, kot tudi njegovih mnenj, ugotovitev, izjav o zanesljivosti in drugih odločitev.

POGLAVJE III

NADZOR TER PRIPRAVA POROČIL, MNENJ, UGOTOVITEV IN IZJAV O ZANESLJIVOSTI

Člen 26

Načini izvajanja nadzora

1. Računsko sodišče določi načine izvajanja nadzora, ki ga mora opravljati v skladu s pogodbama.

2. Računsko sodišče izvaja nadzor v skladu s cilji, določenimi v njegovem delovnem programu.

Člen 27

Poročevalci

1. Za izvedbo vsake naloge revizijska skupina imenuje člana poročevalca ali člane poročevalce. Za vsako nalogo, ki presega okvire skupine, Računsko sodišče določi poročevalca ali poročevalce od primera do primera.

2. Računsko sodišče takoj, ko je zaprošeno za mnenje v smislu členov 279 in 280 Pogodbe ES in člena 183 Pogodbe ESAE, ali pa člena 248 Pogodbe ES in člena 160c Pogodbe ESAE, ali ko želi predstaviti ugotovitve v skladu s členom 248 Pogodbe ES in členom 160c Pogodbe ESAE, izmed svojih članov imenuje poročevalca ali poročevalce, ki so zadolženi za preučitev zadeve in pripravo osnutka.

NASLOV III

SPLOŠNE IN KONČNE DOLOČBE

Člen 28

Vrednosti, izražene v ulomkih

Za namene tega poslovnika se vrednosti, izražene v ulomkih, določi tako, da se vrednost zaokroži na višje celo število.

Člen 29

Izvedbena pravila

1. Računsko sodišče z večino članov določi izvedbena pravila za izvajanje tega poslovnika.

2. Izvedbena pravila se objavijo na spletni strani Računskega sodišča.

Člen 30

Dostop do dokumentov

V skladu z načeli preglednosti in dobrega upravljanja ter brez poseganja v člena 143(2) in 144(1) Finančne uredbe ima vsak državljan Unije ter vsaka fizična ali pravna oseba, ki prebiva ali ima sedež v eni izmed držav članic, pravico dostopa do dokumentov Računskega sodišča, pod pogoji, določenimi v sklepu o internih pravilih glede obravnavanja prošenj za dostop do dokumentov, s katerimi razpolaga Računsko sodišče.

Člen 31

Začetek veljavnosti

Ta poslovnik razveljavlja in nadomešča poslovnik, ki ga je Računsko sodišče sprejelo 31. januarja 2002.

Ta poslovnik začne veljati 1. januarja 2005.

Člen 32

Objava

Ta poslovnik se objavi v Uradnem listu Evropske unije.